Geen luukse vlugte meer vir NMB-amptenareAthol Trollip. Foto: Twitter Trollip het in ŉ verklaring gesê in ŉ poging om uitgawes vir die metro te beperk, het hy ŉ kennisgewing uitgereik dat geen Nelson Mandelabaai-amptenare of openbare verteenwoordigers meer toegelaat sal word om op plaaslike vlugte eerste- of besigheidsklas te vlieg nie. “Onder vorige administrasies is ŉ buitensporige hoeveelheid geld aan luukse reise bestee in plaas van aan dienslewering. Daardie dae is verby,” het Trollip gesê. “Soms moet munisipale amptenare en openbare verteenwoordigers wel reis om beste praktyke by ander munisipaliteite te leer. Van nou af sal al hierdie reise egter in ekonomiese klas onderneem word.” Trollip het bygevoeg dat reisbesprekings ook ver vooruit gedoen sal word om te verseker dat die laags moontlike tariewe bekom word. “Hierdie praktyk sal met ons huidige diensverskaffers onderhandel word,” het hy gesê. “Hierdie regering het ŉ belofte gemaak om binne ons eerste 100 dae aan bewind R100 miljoen te bespaar. Dit is ŉ stap in die regte rigting om daardie belofte na te kom, die ekonomie te laat groei en werksgeleenthede te skep.”